Ortsnamen in der Region um Heidelberg

Im Folgende werre di **Ortsnåme in der Gejend vun Heidlberg** ufgfiehrt, so wie ma s jeweils im Ort selwer sescht, des heeßt di Ortsnåme im Rhoi-Negger-Krais un im Schdadtkreis Heidlberg, soweit se im Odewald un in da Rhoiewene ligge. Di Orde im umiddlbaa siedeschdlisch åschließende Gebiet werre bei de Ortsnåme im siedeschdlische Rhoi-Negger-Kreis (Kraischgau) beschbroche. Di nordweschdlisch åschließende sin in da Lischd vun de Schdadtbezirge unn Schdadttaile vun Mannem zu finne. Di Schbrooch, wu ma do redd, isch Kurpälzisch.

## Lischd vun de Ortsnåme

In derre Tabell do schdehne di Nåme vun de Orde, wie se im jeweilische Ort selwer heeße, danewe aa di Herkunftsbezeischnung. Di Bewuhner vun jedem Ort hawwe in de ledschde Jazehnde un Jahunnerde vun ihre Nochbaorde en Uznåme (odder Uunåme) erhalde. Oft hot der en Bezug zur Ortsgschischt odder zuare bschdimmde Begeweheit. Näheres dazu schdeht efendwell in de betreffende Adiggl iwwer de Ort. 

Bei alle Orde, wu selbschdännische Gemeinde odder Schdädt sin, is des hinnerm hochdeitsche Nåme ågewwe. Außerdemm gebts noch di Gemeinde Edinge-Neggerhause un Sångd-Lee-Rod.

Damit di Tabell net zu unfangreisch werd, sin Schdadt- un Ortsdeil, wu nie selbschdännisch ware, wie zum Beischbiel Westschdadt, Boxberg, Unnerdorf, net ufgenumme worre, ewesowennisch Weiler, wu bloß aus are Håndvoll Haiser beschdehe, wie Muggeschdurm un Hinnerhaibach. Die sin gegewwenefalls in de Adiggel iwwer di jeweilische Gemeinde zu finne.

Härschberg isch kän hischdoarischer Ordsnåme, der isch erchda 1975 beim Zammeschluß vun Groußsaase un Leidershause erfunne worre (un bezieht sisch ufs hischdoarische Gschlescht vun de Härschberjer).

## Erklärunge zur Ortsnåmebildung
### Vergleisch zum Hochdeitsche

Im Rhoi-Negger Kreis heeße di Ordsnåme uf -bach aa -bach. Im hessische Odewald heeßts zum Deil -boch. Wann da erschde Nåmensbschdanddeil hinne e -s hot, wärd des -s- in mansche Orde zumne -sch-, in ånnare net. Bei Hemsbach / Hemschbach gibts beide Variande. Die Herkunftsbezeischnung heeßt meischdns -bacher, månschmol -bescher.

-berg bleibt -berg, di Herkunftsbezeischnung heeßt -berjer.

-hausen heeßt -hause.

-heim wärd zu -e (Schwa-Laut). Ausnåhm: Berghoim in Heidlberg. Wann da Nåmensbschdanddeil vor -heim uf -m ufhert, heeßts månschmol -em:  Woinem, Månnem, awwer: Dossene, Neiene, Hoggene. Lååme hot urschbringlisch Leimheim ghaaße. Do hot sisch am End im Hochdeitsche mit Leimen bragdisch di kurpälzisch Form dujschgsetzt, ma hot bloß di hochdeitsch Endung -n dråghängt. 

-schdadt wärd normalerweis zu -scht

### Gschischd

Wann zwee odder mähner Orde de selwe Nåme ghat hawwe, hawwe se irgendwånn in da Gschischt zur Unnerscheidung noch en Nåmensdeil vornedråghängt griggt: zum Beischbiel Neggerwimmerschbach un Waldwimmerschbach (jo, Negger- un Wald- hot ma do haifisch verwendt, des gibts bei verschiedene Nåme). Awwer im Kurpälzische sescht ma bei viele sodische Orde immer noch de urschbringlische kärzare Nåme: also in unsare zwee Beischbiel Wimmerschbach. Neggergmind hot urschbringlisch aa nur Gmind ghaaße un is zur Unnerscheidung zu Schwäwisch Gmind umbenånnd worre. S gibt awwer aa de ånnare Fall, daß Orde, wu schun vun Åfang å zwee Nåmensdeile ghatt hawwe, bloß de äne, ucharagderischdische verwenne: Leidershause un Aglaschderhause nenne sisch bloß „Hause“.

## Åmergunge
### Abkärzunge zu de Beischbiel un Beleg

Di Beleg vorm Schrägschdrisch sin fä di Ortsnåme, die hinnerm Schrägschdrisch sin fä di Uznåme.

D - David Depenau: *Die Ortsnecknamen in Heidelberg, Mannheim und dem Rhein-Neckar-Kreis, Von Bloomäuler, Lellebollem und Neckarschleimer*, Verlag Regionalkultur Ubschdadt-Weiher, ISBN 3-89735-205-2; Schreibweis deilweis leischd ågebaßd

I - Indernetseid mit Ågab vun da Adress

L - Ärtlischi Lidaradur, zum Beischbiel Ortsbischer, mit da Ågab

O - www.ortsnecknamen.de. E umfångreischi Zåmmeschdellung vun Uzname vum Fritz Rall.

S - Schunschdisches, mit da Ågab

### Fußnode